  Анжелика Тихонова корреспондент 27-тӥ инвожое быдэс Россиын Егитъёслэсь нуналзэс пусъё. Со улсын Удмуртиын пӧртэм концертъёс, флешмобъёс, фестивальёс, ӵошатсконъёс но мукет ужрадъёс ортчозы. Со сярысь элькун тӧролэн но кивалтэтлэн пресс-службазы ивортӥз. Туэ Егитъёслэн нуналзы «Это Твой День» концепцияя ортчоз. Со улсын ужын будонлы, ас быгатонлыкъёсты йылэтонлы, егит семьяослы сӥзем но мукет площадкаос ужалозы. Ужрадъёс 25-тӥ инвожое кутскозы Наркотикъёслы пумитъяськон толэзь улсын Ижкарысь Киров нимо паркысь фан-зонаын «Ночь социальной рекламы» ортчоз. Озьы ик «Лига дворовых чемпионов» азбар шудонъёсы пыриськисьёслэн футболъя финалзы но «Стопнаркотик» но «Совет Отцов» мер огазеяськонъёслэн матчсы луозы. Ужрад улсын ик «Выбор за тобой» ӵектослы йылпумъянъёс лэсьтозы, «Дело жизни» но «Тик-Ток-Приветы» видеороликъёсты возьматозы, Ижкарысь егитъслэн творчествоя коллективъёссы шулдыртозы. Со сяна, валтӥсез «Время решать» элькун конкурсэ пыриськем тужгес усто мерлыко видеороликъёсты возьматон луоз. Вормисьёсты кузьымъёсын но дипломъёсын пусъёзы. 17 часысен егитъёс кортӵогъёс вылын сылыса утчаны, йогаен, зумбаен, роупскипинген вырыны быгатозы. Озьы ик «Код доверия» интерактивной шудон луоз. Отчы пыриськисьёс ВИЧ-лы тест лэсьтыны но тыоссылэсь быдӟалазэс эскерыны быгатозы. Валтӥсь куно Богдан Анфиногенов луоз. 27-тӥ инвожое Ижкар администрация сьӧрысь «Открытый сад» паркын егит семьяосты «Счастье быть семьёй» площадка ужалоз. Ӧнерчиос финансовой гожтэт тодонъя, нылпи кышкыттэмлыкъя мастер-классъёс, психологи тренингъёс ортчытозы, гуждор вылын йога, инкуазез утён сярысь лекциос, шудонъёсын воштӥськон но мукет ужрадъёс радъялозы. Площадкаос 10 часысен 13 часозь но 15 часысен 20 часозь ужалоз. Сети-паркын ВМХ-фристайлъя, воркаутъя, паркуръя, урам эктонъёсъя но ритм-трекъя ӵошатсконъёс ортчозы. Мылкыд карисьёс ГТО куронъёсты сётыны быгатозы. Вылӥ но шор ёзо ӧнер дышетсконниос асэнызы тодматозы, нош Ижкарысь предприятиос уж интыосынызы ярмарка ортчытозы. Фуд-зонаын егит ужбергатӥсьёс ужалозы. 16 часын егитъёслэн выль искусствозыя Novart фестиваль кутскоз. Нош «Активная молодёжь» площадка быдэс нунал ужалоз. Вормон скверын «Голос улиц» фестиваль радъяськоз. Калык понна урам спортъя, азбар шудонъёсъя, эктонъя но киберспортъя площадкаос ужалозы. Фестиваль 13 часысен 17 часозь ужалоз. Ижкарысь пыласькон интыын 10 часысен пляж волейболъя турнир ортчоз. Бӧрысь зумба эктыны, воздушной кыйёсты лэзьяны, сапборд вылын сылыса утчаны но мукет ужрадъёсы пыриськыны луоз. 16 часысен вань мылкыд карисьёс «Холли-fest» шулдыръяськонэ пыриськыны быгатозы. Киров нимо паркысь фан-зонаын Фитнеслэн нуналэз луоз. Мылкыд карисьёс понна укмыс пӧртэм площадкаос ужалозы. Занятиос группаосын ортчозы. Пыриськисьёсты 10 часысен 14 часозь возьмалозы. Мунё театр дорысь Гогольлэн бульвараз 86-тӥ театр сезонэз ворсалозы. Куноос театр мунёосты учкыны, суредасьёслэн мастер-классъёсазы, сцена вылын астэ возён но вераськон занятиосы пыриськыны, выжыкыл шатёре но книгаосын лавкае пыраны быгатозы. Ужрад 11 часысен 15 часозь ортчоз. 26-27 инвожое Глазкарын егитъёслэн урам культуразыя Glazovstreetfest фестиваль ортчоз. Со улсын куать площадкаос ужалозы. Пӧртэм интыосын брейк-дансъя, граффития, экстремальной спорт амалъёсъя, урам спортъя, воркаутъя ӵошатсконъёс ортчозы. 26-тӥ инвожое ужрадъёс Свободы площадьын «Свои люди» концертэн йылпумъяськозы. Нимысьтыз ӧтем куноос Рязаньысь Sellout группа но Санкт-Петербургысь Мультfильмы группа луозы. 27-тӥ инвожое отын ик шулдыръяськонлэн сӥё-дано люкетэз луоз. Азьветлӥсь егитъёсты пусъёзы, пӧртэм площадкаос ужалозы, позыръяськон но лазер шоу ортчозы. Сарапулын ужрадъёс 25-тӥ инвожоысен мынозы. Шур дурын интерактивной площадкаос ужалозы, егитъёслэн коллективъёссы шулдыртозы. 26-тӥ инвожое урам культурая «EVENT фест» но КВН элькун фестиваль ортчозы. 27-тӥ инвожое спортъя фестиваль луоз. Мылкыд карисьёс мини-футболэн шудыны, капчи атлетикая, пляж волейболъя, воркаутъя ӵошатсконъёсы пыриськыны быгатозы. Эграын Егитъёслэн нуналзы улсын «Этнопритяжение» ёроскуспо фестивалез усьтозы. Куноос понна авто-квест, Сибыр трактъя но бырем гуртъёсъя экскурсиос, мастер-классъёс, концерт луозы. Озьы ик «Холи» шулдыръяськон но «Ночь кино» ортчозы. Пусъём, вань ужрадъёс эпидеми куронъёсты быдэсъяса ортчозы. Фестивальёсы пыриськисьёс одно ик маскаосын луыны кулэ.  Тегъёс: Мерлык Ижкар егитъёс Удмуртия  